Papersnake/gushiwen huggingface dataset:
仙踪二首 其二
孙原湘（清代）

明珠捧出价难论，筑玉丰姿剪雪痕。小字呼来仙有骨，双眸着雪佛销魂。

偶临浅水教花妒，若化轻云定月奔。一粒江南红豆子，还依芳草长情根。
余于今年二月初一日夜梦中与刘彦礼兄弟水边饮酒赋诗曾记所作元八句忘其馀今足成之
张嵲（宋代）

梦里相逢竟是非，人生皆梦亦何疑。花边置酒行杯速，石上听泉得句迟。

千里幸能申阔积，一欢何必是前期。谛观石火光中事，虑不长于未觉时。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其七
戴炳（宋代）

晚菘早韭各随时，霜薤青青间露葵。甘脆自堪供小摘，不须他觅养神芝。
喜吼万慧均二公从匡庐奉佛舍利还 其二
释今无（明代）

敲破玻瓈见至祥，多君顶戴客途长。一寸香消秋未老，蒲团若个较閒忙。
送吴御史还朝
黄镐（明代）

法星入夜动苍旻，豸史乘骢出要津。有脚阳春随玉节，无声膏要逐朱轮。

吏循郡邑澄清力，民乐闾阎抚字仁。最爱皂囊时入奏，天颜有喜直言臣。
闻蛙二首 其一
宋祁（宋代）

蛙声直可厌，聒耳横相干。怒气何关勇，私鸣不为官。
唐多令 秋海棠
程颂万（清代）

凉露泻秋琴。垂丝袅碧簪。小蜻蜓、瞥过花阴。滴尽泪珠慵不见，空记取，画帘深。

庭院思愔愔。楼空月半沉。可怜红、未减秋心。花影一层阑一角，人去也，梦来寻。
延陵道中即事三绝 其二
朱南杰（宋代）

人家密簇近溪旁，旧袂青裙竞采桑。相唤相呼相叹息，茧丝岁岁为官忙。
游石门洞
李洪（宋代）

溪壑萦纡碍去舟，石门雄峭未曾游。
云深飞瀑自成雨，洞辟双扉最上头。
紫府丹台疑有路，碧岩红树饱经秋。
追怀颜谢当年兴，坐听猿吟和四愁。
循梅路口四首
刘克庄（宋代）

导吏仓忙乞调兵，未应机动遣鸥惊。
传闻老子单车至，惭愧偷儿让路行。
咏水仙花诗之ㄧ
周青莲（清代）

玉质黄冠斗丽华，风尘寄迹便成家。曾随俗女鸣晨佩，忽逐西施醉晚霞。

君子有心仍乐水，仙人无事久怀沙。怜渠故作含羞态，七历星霜始放花。
正月初四日听新乐成绝句 其三
张镃（宋代）

呜呜胡笛鹧鸪声，三叠鸣鼍舞袖轻。灯市花村旧欢醉，如今自厌邈无情。
虞美人（和孔纯老送郑深道守严州）
王之道（宋代）

郑侯美政推仁厚。何独高淮右。分携令我预颦眉。只恐桐庐民望、怪来迟。

一尊聊罄金蕉叶。更语半时霎。青娥罗列竞消凝。阁定眼边珠泪、做红冰。
故总干潘伯可从大挽词二首
戴表元（宋代）

落落知难久，堂堂竟不还。
江湖官七品，风雨屋三间。
已矣乌头白，嘻乎豹管斑。
儿曹莫轻脱，英爽在空山。
赠碧蜍
毛珝（宋代）

鸢飞鱼跃两悠悠，造物何心莫问休。但得一杯长在手，不须万户更封侯。

人间有梦何非蝶，物外忘机即是鸥。我亦青鞋行脚者，会摩铜狄话重游。
月夕有怀
崔道融（唐代）

圆光照一海，远客在孤舟。相忆无期见，中宵独上楼。
口占示徒
镜明（清代）

庭中卓刹竿，悬幡更悬镫。镫明大千界，幡引最上乘。

门外河之水，照面复照心。真面何虞皱，道心须要深。
听泉亭
释鉴（宋代）

寒泉潄石齿，淅沥鸣瑶琴。
坐来毛骨清，分明太古音。
雨二首 其一
孙觌（宋代）

山空发清响，楼迥落馀霏。掩冉花头重，浑酣水面肥。

喧豗沉地镜，飘洒净垣衣。数点苍茫里，饥乌接翅归。
帝城
张榘（宋代）

半年再作华亭客，每喜轻帆得顺风。
白水涵秋千顷净，清霜粲晓万山空。
暂时放浪如尘外，忆昨经过似梦中。
浊酒三杯眠未熟，不能平处枕边鸿。
六月十七夜待月
陈文蔚（宋代）

凝伫虚亭未惬心，清光隐隐隔疏林。
欲观玉鉴呈全体，独倚朱栏到夜深。
题破窗风雨图
钟虞（元代）

一室萧然谁与同，清如独鹤寄樊笼。诗成春草池塘上，梦绕玉堂云雾中。

花气每随岚气入，书声时与竹声通。从容更觅新晴好，卧看东林日影红。
蓦山溪·人间万事
刘处玄（宋代）

人间万事，识破真归笑。恩爱与尘情，譬无常、般般是了。浮沤幻体，生灭几时休，忘世梦，去贪争，达道真明晓。微光觉照，应变通深妙。命住性通天，有自然、无穷降耀。阳纯阴尽，蜕壳免沉沦，游阆苑，玩瑶池，玉帝金书诏。
睡仙楼
吴芾（宋代）

此垆当日饮神仙，醉倒和衣壁上眠。
酒醒兴阑人不见，但留佳话古今传。
独酌忆和甫
刘敞（宋代）

开窗一杯酒，独酌静无言。明蟾不可驻，流水自东奔。

野犬迎虚吠，舟人争渡喧。怅然此时意，不醉已消魂。
镜庵
释慧远（宋代）

古镜破来庵许大，秋毫未尽眼能宽。
江湖不记三生梦，风月惟余一钓竿。
宫僚燕集次松皋太宰三首 其三
霍韬（明代）

玉河水帝西山苍，储寀沿河醉玉觞。葭琯瑞灰古复泰，绣裳象简总贤良。

茅茨风动闾阎下，熠耀光依日月傍。忝窃宠私图报称，却惭无策答隆昌。
金峨本老领优婆塞众求写选僧堂三大字示以数
楼钥（宋代）

行者堂中选僧，众僧堂中选佛。
人道是，我却不。
不如莫待僧伽梨，便与竖起脊梁骨。
大丈夫，休汩没。
一粒爆起冷灰豆，十分钝以辽天鹘。
赤脚踏透祖师关，神锥击碎精灵窟。
君不见卢能只在碓坊前，解道本来无一物。
拟唐宫词
卫仁近（元代）

九重春色绕金銮，龙渴宫壶午漏残。犀押帘垂红雾暝，兽炉香尽碧云寒。

隔楼度曲多西子，别院吹笙是内官。见说羊车明日过，旋栽杨柳护雕阑。
省中直舍因敲新怀周元吉三首
杨万里（宋代）

老竹坚刚幼竹柔，此君年少也风流。
锦衣脱体未全瘦，雪粉围腰犹半愁。
挽王抚干
曾丰（宋代）

江左风流迹已陈，故家馀韵更何人。云霄浩荡开雏凤，岁月峥嵘逼老椿。

三釜未终身大暮，九泉无憾意长春。北邙山下重回首，片玉空怀万古尘。
青原台
洪刍（宋代）

高台梯空上云烟，宴坐城郭窥山川。凫汀鹤渚江在前，青原入望山苍然，蓦波轻泛一叶船。
游张公洞寄陶校书
方干（唐代）

步步势穿江底去，此中危滑转身难。
下蒸阴气松萝湿，外制温风杖屦寒。
数里烟云方觉异，前程世界更应宽。
由来委曲寻仙路，不似先生换骨丹。
咏笋用昌黎韵
赵蕃（宋代）

山居何所用，种竹并楹轩。听雨宵忘寐，摇风日破烦。

春来仍引蔓，雨后竞添孙。迸砌思移石，妨池欲废盆。

堤防虞采掘，检束费晨昏。自是林深茂，非因地独温。

有朋如角立，布阵似争骞。戢戢株虽短，骎骎势已存。

却行才避碍，逆曳遂难垠。婢喜频留步，儿欣屡发言。

纵横从可目，散漫孰寻根。蚁败须攻穴，羊侵要补藩。

骤惊疑瓦合，还讶若车奔。岂害偏藏径，何妨便满园。

拥培规我力，振拔果谁恩。坐见身长堑，行看箨蔽垣。

苔俱滋湿晕，兰与王芳荪。未肯低前辈，终当及次番。

万杉真浪说，千橘更何论。蹇傲冬方见，阴森夏乃繁。

务令收晚节，忍把助朝餐。此日聊成隐，它年定改门。

韩公留句伟，侯喜漫名掀。韵险言无丽，搜穷笔殆髡。

直将摅郁闷，底用役神魂。示子斯同作，哦吟莫接暾。
九华山 其四
王十朋（宋代）

江南一岳占青阳，多少神仙此地藏。闻说仙翁捣药处，鸟声依旧克丁当。
箫谱　拟霓裳羽衣曲 其七
伍瑞隆（明代）

玉殿无纤尘，洵清且芬。谁是飞琼，谁是云林，笑语迢迢人不闻。
隆佑太后挽歌辞三首
刘子翚（宋代）

谥易徽名正，恩加戚属优。
素心潜道妙，盛化秉坤柔。
握玺终存汉，为梁实配周。
愿书班马纪，万古播芳猷。
严陵道上杂咏七首
洪咨夔（宋代）

玄英范老闻风起，俱为羊裘一钓丝。
堂扁三贤非本意，何如只号子陵祠。
送孝廉凌澹兮归仁化山居
邓云霄（明代）

重客临邛似长卿，十年词赋早知名。琴心不作求凰曲，旅思翻弹别鹤声。

把臂论文今夕酒，暮云春树异时情。羡君家住千峰上，雪霁开窗坐玉京。
重阳前一日
张栻（宋代）

九日明朝是，清樽强自开。
萧萧疎雨暗，滚滚大江来。
野菊闲无数，沙鸥静不猜。
何须骑台饮，此兴亦悠哉。
有感
许及之（宋代）

宋卫绵延接赵燕，古来争战可胜论。细思醉把乾坤掷，蛮触区区匪大言。
减字木兰花
张抡（宋代）

至言妙道。□□□□□□□。□□□□。□是蓬莱顶上仙。

归根□□。□□□□方复命。复命常存。此事幽微好细论。
咏史下·刘裕
陈普（宋代）

长安何但遗黎舞，翁仲铜驼亦笑开。
他日佛貍南下路，青泥千尺髑髅台。
丁忠训妻与女同下火
释怀深（宋代）

二十馀年寄此间，盖芜尘土翳朱颜。今朝子母应相贺，且喜春来返故关。
景定初元即事十首
刘克庄（宋代）

臣繇贺捷表，臣结中兴碑。
亘古雄辞在，于今老学谁。
虞美人
郑元秀（宋代）

瑶台夜冷清霜泣。听得双成语。有人乘月下云端。吹彻凤箫来此、伴栖鸾。

尊前有个新番曲。不唱蟠桃熟。一杯聊驻玉精神。长与雪梅争韵、更争春。
题泗洲塔
徐夤（唐代）

十年前事已悠哉，旋被钟声早暮催。明月似师生又没，

白云如客去还来。烟笼瑞阁僧经静，风打虚窗佛幌开。

惟有南边山色在，重重依旧上高台。
归田园居和陶渊明韵
赵友直（宋代）

举世堕尘网，我独爱丘山。
旧业久荒芜，不去待何年。
栖鸟恋故久，潜鱼乐深渊。
物类各有托，予盍归田园。
决水渠双注，藏书居数间。
孤松挺后檐，五柳栽门前。
渺渺缀浮云，淡淡笼轻烟。
蛙鼓池塘畔，鹤唳溪山巅。
微躯足为乐，稚子堪陪闲。
不受樊笼系，灵台复自然。
维摩居士示疾毗耶离城
释道济（宋代）

元是黄梅旧日僧，事师年老气弥增。
翻身颺下栽松钁，转步来分照世灯。
皮袋假於溪畔女，衣盂付与岭南能。
佳声籍籍能长久，雨过淮山碧万层。
偈倾一百三十三首
释法薰（宋代）

秋风凋败叶，游子未归家。
直饶归得后，无处立生涯。
白苹红蓼对芦花，令人长忆老玄沙。
江上新晴有作
屈大均（明代）

青山雨过片云馀，水气空濛望若虚。峰似乱流争出峡，地当西潦半成渠。

荔花多酿春州蜜，榕子初肥汇口鱼。白鹭心閒真愧汝，经营端为古人书。
题翠蛟
罗相（宋代）

坡仙已跨老鲸去，夭矫一蛟留翠岑。
头角要归沧海阔，鬐鳞聊舞小亭阴。
停杯欲共冯夷语，倚杖不知岚气深。
休用旌阳持剑起，怜渠终夜抱珠吟。
诘旦思之世岂有不押之韵辄和北山十首
刘克庄（宋代）

了不分芳臭，营营浪自喧。
士为女听惑，溷比帝居尊。
鱼馁庖难脍，瓜香圃欠樊。
冰霜不恕汝，卦义取诸坤。
至後入城道中杂兴十首
杨万里（宋代）

春时宿处雨浪浪，至後重投张氏庄。
际晚乌银何许买，夕阳特地恋寒窗。
次韵郭教授雪二首
陈造（宋代）

皇心忧喜与民同，帝意深怜岁不丰。
瑶检何时下仙界，瑞花一昔覆寰中。
和声已自消疵疠，陈廪从知饱困穷。
今世皋夔活国手，信知人职代天工。
沁园春 日照李伯开作生圹成自题云“竹帛谁千古，烟霞我一丘”，余喜其能达生也，词以赠之
曹贞吉（清代）

表圣之徒，富贵浮云，能齐死生。忆早年任侠，千夫辟易，中年策杖，五岳纵横。

紫塞黄榆，短衣孤剑，郁郁胸蟠百万兵。今老矣、向荒山寄迹，汐社藏形。

牛眠好卜佳城。便撒手、悬崖自在行。彼麒麟赑屃，谁当不朽，烟霞没灭，我本无营。

大海潮青，岚峰月白，乐此安知后世名。君无语，持黄金凿落，饮若长鲸。
和千家诗六十首 其五十八 枫桥夜泊
李江（明代）

琴对高山剑倚天，枫桥月落夜孤眠。钟声惊破还家事，惆怅江湖万里船。
隐居杂兴 其四
薛亹（明代）

不慕功名宇宙间，此身愿与白云闲。采芝年上枫山顶，垂钓时云鳄水湾。

月落岩前风虎啸，云遮洞口雨龙还。空林天暗茅斋静，常把柴门日夜关。
陪刘学录岩壑之游次韵
陈宓（宋代）

山路嵚崎戒足趋，万竿绕迳自萧疏。
世间何事真堪羡，月壑云岩卧读书。
禹穴二首 其一
王渐逵（明代）

青山遥识会稽名，应是君王翠辇经。嬴政不知何事者，故驱儿女向沧溟。
咏梅六首
赵蕃（宋代）

老眼从昏翳，高情未脱遗。
虽云谢能赋，政尔动相思。
彼自无妍鄙，渠宁可磷缁。
犹须藉名胜，相与厚襟期。
酬崔光禄冬日述怀赠答
韦嗣立（唐代）

亭伯负高名，羽仪称上京。
魏珠能烛乘，秦璧许连城。
六月飞将远，三冬学已精。
洛阳推贾谊，江夏贵黄琼。
推演中都术，旋参河尹声。
累迁登御府，移拜践名卿。
庭聚歌钟丽，门罗棨戟荣。
鹦杯飞广席，兽火列前楹。
散诞林园意，殷勤敬爱情。
无容抱衰疾，良宴每招迎。
契得心逾重，言忘道益真。
相勖忠义节，共谈词赋英。
雕虫曾靡弃，白凤已先鸣。
光接神愈骇，音来味不成。
短歌甘自思，鸿藻弥难清。
东里方希润，西河敢窃明。
厚诬空见迫，丧德岂无诚。
端守宫闱地，寒烟朝暮平。
顾才无术浅，怀器识忧盈。
月下对云阙，风前闻夜更。
昌年虽共偶，欢会此难并。
为怜漳浦曲，沉痼有刘桢。
雨中赠仙人山贾山人（即贾鹏也）
柳宗元（唐代）

寒江夜雨声潺潺，晓云遮尽仙人山。

遥知玄豹在深处，下笑羁绊泥涂间。
秋日偕李自得坐邻仙楼焚香静对时余新被秦中备兵之命出处未决自得以诗相勉因次韵酬之
邓云霄（明代）

小楼吹爽坐烟中，对客群峰入槛丛。下界笑看皆幻妄，浮生那得问穷通。

三天晴色孤云远，一缕清香万虑空。隐几且同庄叟蝶，鸣珂休拟鲍家骢。
剔银灯（途次南京忆营妓张温卿）
沈邈（宋代）

一夜隋河风劲。霜湿水天如镜。古柳堤长，寒烟不起，波上月无流影。那堪频听。疏星外、离鸿相应。

须信道、情多是病。酒未到、愁肠还醒。数叠兰衾，馀香未减，甚时枕鸳重并。教伊须更。将盟誓、后约言定。
寄朱至机 其一
徐积（宋代）

云出无心鹤倦飞，还家欢笑綵为衣。雪醅为寿酒初熟，玉脔供甘鱼正肥。

侍燕每操筇杖去，看花常御板舆归。故人愿子无穷庆，莫使淮南音信稀。
建除体二首答黄鲁直教授
晁补之（宋代）

建策移汉都，奉春缘衣布。
除地愿见公，乃以舍人故。
满船载明月，且复酌清酤。
平旦袯襫出，牛羊下来暮。
定境要两言，出处非并趣。
执臂欣逢迎，秋兰在堂下。
破甑雨生衣，蹇不改兹度。
危莫如人心，难莫如行路。
成事安得悔，来者其可悟。
收拾不须陈，千言一弃屦。
开门见井市，终岁纷遑遽。
闭门面墙壁，少日丰暇豫。
感时二首
晁说之（宋代）

黄埃迷马市，白帝问鲁梁。
松竹秋声早，江湖客梦长。
易衣欺贼眼，辟谷信仙方。
尚有叩阍志，其如病在床。
闻早莺
白居易（唐代）

日出眠未起，屋头闻早莺。忽如上林晓，万年枝上鸣。

忆为近臣时，秉笔直承明。春深视草暇，旦暮闻此声。

今闻在何处，寂寞浔阳城。鸟声信如一，分别在人情。

不作天涯意，岂殊禁中听。
同李御史徐副使登庐山道中作
陈束（明代）

维舟问水境，振策蹑奇峰。
冥濛谢物外，孤秀绝区中。
中峰连天自天直，石磴崎岖路不极。
开凿空传帝后功，阴灵自识神仙域。
探灵劳顿登，扪险损心情。
苍崖忽转万仞仄，瀑水散落千岩声。
岩深生夏寒，涧复埋昼雾。
幽花不记新，断石偏宜故。
时从树底践行云，还向云中辨来路。
九派遥音渐细微，群峦下瞰如翔赴。
别有青虹照碧川，香炉更在前峰前。
凌风挥手招五老，烟霞却在衣衿间。
玄窦青谿不可测，紫芝白术行当餐。
髓出何时遇，丹成几日还。
我生剩有高深意，结因况复逢初地。
待问远公可卖山，换却春衫作归计。
牡丹多不开花
方岳（宋代）

韶风万物照我庐，昨岁骈头今并疏。
自是爱花心不足，何知物物有乘除。
题云隐庵募缘卷
王世贞（明代）

劫雨颓朱刹，慈云演法轮。但馀飞锡地，未少布金人。

一念城能化，多生里不贫。毋将小果对，阿育是何因。
六月十七日十八日大雨闻贼欲降
方回（元代）

谁遣青天变漏天，人閒无复有平田。
女娲链石端何物，子产禜龙未必然。
死徒衔冤终不雪，生存忍饿更堪怜。
腐儒自笑穷今极，旬月曾无一醉眠。
御街行
晏几道（宋代）

年光正似花梢露。弹指春还暮。翠眉仙子望归来，倚遍玉城珠树。岂知别后，好风良月，往事无寻处。

狂情错向红尘住。忘了瑶台路。碧桃花蕊已应开，欲伴彩云飞去。回思十载，朱颜青鬓，枉被浮名误。
句
开成朝士（唐代）

几人天上争仙桂，一岁闽南折四枝。
邕州 其一
陶弼（宋代）

绝塞多秋色，孤城易夕阳。此间饶宠辱，还我水云乡。
拜昭陵出城，与张秘监阁老同里，临行别承在
权德舆（唐代）

仲月当南吕，晨装拜古林。逢君在东观，不得话离襟。
策马缘云路，开缄扣玉音。还期才浃日，里社酒同斟。
避暑水亭作
赵葵（宋代）

水亭四面朱阑绕，簇簇游鱼戏萍藻。六龙畏热不敢行，海波煎彻蓬莱岛。

身眠七尺白虾须，头枕一枚红玛瑙。公子犹嫌扇力微，行人多在红尘道。
和子由次王巩韵如囊之句可为一噱?此诗为子
苏轼（宋代）

平生未省为人忙，贫贱安闲气味长。
粗免趋时头似葆，稍能忍事腹如囊。
简书见迫身今老，樽酒闻呼首一昂。
欲挹天河聊自洗，尘埃满面鬓眉黄。
送任秘监龙图知洪府
史浩（宋代）

夫子胸中万顷宽，照人英采玉峰寒。难蟠凛凛虹蜺气，易舍峰峰獬豸冠。

秋在石渠同过雁，春回江渚却鸣鸾。由来内外俱行道，达者何曾异辙看。
送严郡知事石绣回乡
何梦桂（宋代）

三年幕府鬓成霜，剩得行歌载道傍。
瓜戍春浓官又满，莲池人好水尤香。
燕然碣石去程远，江水云山看日长。
倚遍修篁衣袖薄，长亭无路折垂杨。
送黄伯望知肇庆府
周瑛（明代）

几度伤心忆岭南，民刳兵燹丧田蚕。黄堂此去看经济，千里春回雨露酣。
法驾导引
刘辰翁（宋代）

天正子，天正子，亥正较差些。床下玉灵头戴刀，手中铜叶锦添下。乞汝作飞霞城山以石龟为寿，铜荷叶盛之。

辽东鹤，辽东鹤，无语鹤头斜。尘土不知灰变缟，周遭会见顶成砂。城郭待还家。
端午词·御阁
晏殊（宋代）

九子粽新传楚俗，赤灵符验出仙方。
汉宫尽祝如天寿，鹊尾炉烟起瑞香。
春词绝句五首
秦观（宋代）

弱云亭午弄春娇，高柳无风妥翠条。
懒读夜书搔短发，隔垣时听卖饧箫。
秋月
于谦（明代）

冰轮涌出海东头，光映珠帘不上钩。丹桂婆娑微有影，璚楼高爽不胜秋。

空遗灵兔千年药，不尽姮娥万古愁。时缺时圆成底事，金樽有酒且相酬。
秋暑
姜特立（宋代）

吾性仍忍寒，不爱秋暑闷。
既抱相如渴，复喘平叔汗。
疥疾亦相乘，爬搔扰躯干。
平生懒挥箑，况复蚊蚋乱。
忽闻隐雷声，引颈若鹅鹳。
雨意竟萧条，依然坐深爨。
安得天公仁，霜令从此换。
书窗梅花数枝病起再见瓶中盛开因作
王洋（宋代）

书堂篱落冷如灰，十日相忘亦自猜。
初讶冻枝无艳脉，那知寒自自花开。
铜瓶结实元非种，蔀屋迎春似有媒。
方信阳和满天地，不须人力费根栽。
惠山竹枝词五首 其二
刘继增（清代）

点易台荒古砚凹，海天石屋掩蓬茅。游人到此无聊甚，石上纵横画卦爻。
鹿泉成士王觉民颇有杜子美不彻之恼和东坡忆
王之道（宋代）

鹿泉居士身若槁，不惯看花梦颠倒。
桐庐有客燕新错，妄托娇痴重伊恼。
冻云垂地雪欲落，断雁叫群天尚早。
一枝何处寄春来，便觉寒窗自华好。
琼瑶万里眼界净，咫尺前村莫轻扫。
留将青女伴孤芳，长向茅斋照衰老。
先生才思老不进，寤寐池塘见春草。
对花酌酒祝东君，烦把穷通问苍昊。
早归
李覯（宋代）

病马不妨骑，出门常便归。
见人无事说，是物与心违。
通塞元关命，驱驰转觉非。
莫教尘里汗，坏却箧中衣。
拜敕口号
陆游（宋代）

扶病中庭拜，君恩抵海深。
顿增新禄格，暂拂旧朝簪。
心欲先营酒，儿言且赎琴。
人生奉祠贵，喜色动山林。
千里江山图 其一
李俊民（金朝）

曾把云山烂漫酬，杖藜随处贾胡留。如今脚力那千里，水墨中间只卧浮。
禅人并化主写真求赞
释正觉（宋代）

妙传乎真，转侧而神。
赤脚劫空归去路，白头借伴却来人。
无心分物我，何处著根尘。
烟柳莺华闹浩浩，太平时节大家春。
金铃菊
史铸（宋代）

化工写出烂盈枝，颗颗光明耀竹篱。
赏玩佳人应笑道，待教击向雪狮儿。
阮郎归·浅寒天气雨催冬
管鉴（宋代）

浅寒天气雨催冬。梅梢糁嫩红。天教来寿黑头公。和羹信已通。斟滟滟，劝重重。新篘琥珀浓。他年赐酒拆黄封。还思此会同。
黄山二首 其二
郭祥正（宋代）

秋晚陟浮丘，西临古渡头。钟声沉断岸，桥影散中流。

雪让芦花密，云排稻穗稠。乾坤均帝力，草木岂能酬。
冲虚斋池荷
徐冲渊（宋代）

道人埋瓮作新塘，胸次五湖波渺茫。
太华移根聊戏剧，洄池分渺不寻常。
冰壶夜浸绿荷露，玉鉴晚吹红藕香。
可待秋风莲子熟，会乘一叶泛沧浪。
次韵景安提学谩成三首
方回（元代）

岁晚江空野泬寥，冲寒访我不辞遥。
褰裳却马从泥溅，掬水烹茶待雪消。
百战奚为蜗左角，一炊未办米长腰。
寻梅端忘车笠，握手城西遍六桥。
长相思
韩疁（宋代）

杜娘家。谢娘家。楼压官桥柳半遮。帘波漾彩霞。

拾飞花。怨飞花。望断郎来日又斜。东风吹鬓鸦。
严武
徐钧（宋代）

蜀政贪残岂自全，母心直向死方安。
如何三度专方面，不博庭闱一饷欢。
和赵帅寿张漕韵二首
陈傅良（宋代）

使者耕时出省春，联翩珠玉又前陈。
先声所暨摇山岳，落笔相豪泣鬼神。
嘉与九城俱晏粲，讫无一事尚棼泯。
独惭衰惰归何晚，亦著中间作廪人。
句
晏殊（宋代）

未暇南浮海，何妨夜把螯。
贪义吟
邵雍（宋代）

贪人之恶，其过莫大。
贪人之善，是亦为罪。
寄夏德树用素翁见寄韵
邵宝（明代）

赤城别我十年馀，犹忆麻城语我初。夜月江南鸿雁少，春风海我翠屏虚。

佳人空谷长劳梦，远道平生未尽书。闻道草玄多暇日，杖藜时过野翁居。
和签判郡圃早梅
苏颂（宋代）

绿萼丹跗炫素光，东园先见一枝芳。凌晨霜点铅胡粉，满槛风枝水麝香。

味入和羹来傅野，声随边角动渔阳。山亭最好通宵赏，微雪相辉映月廊。
送山阴僧还西山
释元肇（宋代）

香城高处住，瀑布挂檐间。莫雨滕王阁，白云秦望山。

到家如客寄，直语对人悭。却忆来时路，松门夜不关。
冬夜读几案间杂书得六言二十首
刘克庄（宋代）

举世尽兄孔方，无人敢卿五郎。
客喜大夫粪苦，奴夸太尉足香。
新秋杂感次和邹寿泉韵
丁绍仪（清代）

落叶满原野，江风入小楼。水痕千里月，蛩语一庭秋。

世事正多故，身家难自谋。去来无顾虑，输与海天鸥。
秋塘陈敬父挽章
释居简（宋代）

百尺楼头卧，傍无一寸梯。谈知秋鬓苦，豪压暮潮低。

白璧羞瓴甋，青丝老駃騠。不能回晚照，相与就刀圭。
和陈和卿四绝
姚勉（宋代）

蚤里溪人又馈鱼，未容归兴动莼鲈。
只今更办开蔬供，君若来迟釜恐无。
送赵德甫侍亲淮东
谢逸（宋代）

茂陵少年白面郎，手携五弦望八荒。攲帆侧柁转天末，瞿塘滟滪一苇航。

向来问字识扬子，年未二十如老苍。林花蜚尽春事了，粲然一笑西山阳。

幅巾相从竟日坐，虚堂扫地焚清香。人物已共远峰秀，谈辩更与薰风凉。

黄梅雨洗天界净，驱车出门指太行。朝侯暮烹不足道，人生离别安得常。

丈夫许与重气义，儿女惜别徒惨伤。观君潇洒负奇气，恐是天厩真乘黄。

愿言待价无速售，世间驵侩皆王良。
韩簿之常山送行一首
苏籀（宋代）

苍隼卑飞亦将击，素琴不拟贵高张。
勾稽俛首亲朱墨，甘旨役心谋稻粱。
吏干能称追伯仲，朝端近例寘周行。
题名塔庙经坊市，俯瞷烟云越涧冈。
相勉三余牵著拟，助栽九畹待芬芳。
絷维骐骥初从轭，强劲蒹葭要饱霜。
县小官閒无甚责，秩卑俸薄又何伤。
公田私亩工夫遍，世阀前修在激昂。
早起
王世贞（明代）

初月将曙辉，亭亭澹空碧。微星渐以隐，存者犹历历。

玄蝉乍停渐，宿羽时鼓翼。时至钟未鸣，僧懒更成寂。

乃至欲观心，悠然不可得。
读史二首 其二
葛胜仲（宋代）

曾侍东皇采紫芝，朅来西土宴瑶池。藻翁梁上休繁役，灰劫池中认远期。

数木故应烦鬼子，窃桃那免号偷儿。蒿庐不爱深山卧，避世金门世孰知。
玉钩斜怀古 其二
张萱（明代）

愁鸦飞遍枯杨树，月下香魂自来去。长信于今秋草深，魂归莫错雷塘路。
送单少府赴扶风
李端（唐代）

少年趋盛府，颜色比花枝。范匄非童子，杨修岂小儿。

叨陪丈人行，常恐阿戎欺。此去云霄近，看君逸足驰。
游石门观瀑
钱维乔（清代）

夙吟太白诗，遂理谢公屐。远上穷秋岩，双崖忽中辟。

云泉窦天半，飘洒万丈壁。仰见银虹飞，到地素影激。

四山黯欲雨，一线垂日色。坐久寒生衣，石气森渐逼。

雁山两龙湫，揽胜快乍历。复此续幽兴，欲去意屡惜。

解缆寒滩鸣，清响傥未隔。
挽黄承事三首
廖行之（宋代）

畴昔云天一覩披，十年徒有梦追随。
担簦已负异时志，仰斗今追后学师。
夜壑舟亡人孰秘，少微名在世空悲。
嗟嗟莫致徐刍奠，掩袂伤心陨泪洟。
读诗
周馨桂（清代）

苏李接风骚，继作代有人。伊余无他好，嗜此如饮醇。

溯源风骚前，步趋汉魏尘。于晋得彭泽，徐庾非同伦。

于唐李杜韩，瓣香谨为焚。诗本六经一，于道讵非尊。

世人誇淫靡，我情非所存。俯仰今古同，徒此挹清芬。
送海陵孙县丞三首 其三
项安世（宋代）

新安老子放穷山，星婺仙人古柏间。今日吾侪随利禄，高风千里断跻攀。

天寒日短双轮去，海阔波深万艇还。上彻浮图须自力，有为何地不曾颜。
足轩
张侃（宋代）

人爵何须恋，翛然郭外居。随缘常二满，散帙富三馀。

劖石梅花赋，堆庭柿叶书。呼儿邀客至，反棹或巾车。
邓郁
邓林（宋代）

云母糇粮五岳楼，绣袿少妪导仙游。不应轻信双青鸟，便遣东都事业休。
胡祭酒食葵而病戏用奉简兼谢惠蔬 其二
杨士奇（明代）

万虑澄清不入怀，饭蔬饮水小茅斋。却惭口腹犹贻累，频致园官菜把来。
失调名
佚名（宋代）

夜寒斗觉罗衣薄。
想得（一作再青春）
韩偓（唐代）

两重门里玉堂前，寒食花枝月午天。

想得那人垂手立，娇羞不肯上秋千。
过相城为沈陶庵和天全翁赏菊之作
吴宽（明代）

菊花开日是重阳，坡翁妙语不可当。我云但得花之趣，何必秋来菊有黄。

神仙中人寿且康，老年见客才下堂。幅巾飘飘映华发，导我直过东篱傍。

庵居春风定先到，已见菊苗三寸长。浩歌渊明饮酒章，悠然依旧虞山苍。

素琴无弦旧有例，当春赏菊嗟何妨。封题一笑报苏子，为我转致陶柴桑。
燕
严羽（宋代）

巢破春雏半不存，衔泥空傍主人门。一生巧计输黄雀，饮啄官仓长子孙。
次韵元素登城暮归二首 其一
周紫芝（宋代）

天遣刘郎又白头，少年文学似求由。朱门华毂聊安命，藜杖芒鞋可散忧。

大隐未成聊小隐，浊流谁得寘清流。赋成准拟吾先读，王粲秋来正倚楼。
题董玄宰见赠九岳长青图 其一
张萱（明代）

遥闻十岳镇齐州，结发曾期汗漫游。却笑白头犹未到，窜身惟在一罗浮。
十绝句寄赵帅
陈造（宋代）

讼户无声日燕闲，驱驰风月笑谭间。
自今下海添新集，与繼当年大小山。
愁倚阑（三荣道上赋）
程垓（宋代）

山无数，雨萧萧。路迢迢。不似芙蓉城下去，柳如腰。

梦随春絮蓉蓉。知他在、第几朱桥。说与杜鹃休唤怕魂销。
剡氏饥
戴表元（宋代）

剡氏饥，山前山后寻蕨萁。
斸萁得粉不满掬，皮肤皴裂十指身秃。
皮皴指秃不敢辞，阿翁三日不供縻。
不如抛家去作挽船士，却得家人请官米。
玩月
贾岛（唐代）

寒月破东北，贾生立西南。西南立倚何，立倚青青杉。

近月有数星，星名未详谙。但爱杉倚月，我倚杉为三。

月乃不上杉，上杉难相参。眙愕子细视，睛瞳桂枝劖。

目常有热疾，久视无烦炎。以手扪衣裳，零露已濡沾。

久立双足冻，时向股髀淹。立久病足折，兀然黐胶粘。

他人应已睡，转喜此景恬。此景亦胡及，而我苦淫耽。

无异市井人，见金不知廉。不知此夜中，几人同无厌。

待得上顶看，未拟归枕函。强步望寝斋，步步情不堪。

步到竹丛西，东望如隔帘。却坐竹丛外，清思刮幽潜。

量知爱月人，身愿化为蟾。
隐仙庵六朝古梅
文静玉（清代）

湘女窥烟翠袖单，色香味已入旃檀。宋齐霜雪梁陈月，玉蕊冰花尽耐寒。
满江红（立春招云岩，再和以谢之）
李曾伯（宋代）

草草春盘，那敢赋、丝青玉白。湘波动、应怀归思，柳催行色。冻逐寒梢残雪解，暖随野烧轻烟入。举人间、无物不光辉，东皇德。

莺燕报，朱门客。乌兔老，红尘役。羡翠轺多暇，彩花新出。捧日东城行应制，去天只隔城南尺。趁五更、桦烛向端闱，班常伯。
闰七月十夜独酌
刘崧（元代）

华月出渐高，飞光入危榭。幽人对尊酒，独酌意颇暇。

风林起森寂，方帙散狼藉。虑顾不成歌，微唫答清夜。

庭前有隙地，植木引藤架。蓬蒿日萧条，鸡鹜集其下。

旁罗三石峰，培塿互骈亚。蟋蟀鸣中宵，悠然感时化。

二年厌羁旅，奔走涉冬夏。思营堂中养，遂别江边舍。

不复理茅茨，焉能事耕稼。童孩缠瘉疾，老大伤徂谢。

天寒道路远，滩水哀激射。止酒且莫斟，有泪迸欲泻。

鸣马顿长缨，谁能纵其靶。
拟艳歌行
李同芳（明代）

越女秦筝手自调，阿欢按节奏金铙。
当筵忽漫冰弦断，笑倩怀中取凤胶。
乌夜啼八首 其二
陆游（宋代）

檐角楠阴转日，楼前荔子吹花。鹧鸪声里霜天晚，叠鼓已催衙。

鹧梦时来枕上，京书不到天涯。邦人讼少文移省，闲院自煎茶。
马上读子肃诗集并怀子进子仪
赵蕃（宋代）

一雨初收更有凉，我时驱马度危梁。
溪山惯见少新意，诗句熟窥多旧行。
不使高飞向台省，忍教微禄滞柴桑。
难兄难弟俱奇士，宁愧诸洪出豫章。
以诗句咏梅 为君援笔赋梅花
方蒙仲（宋代）

昔逋才两句，共不用文章。援笔人皆是，写来当甚强。
河梁
黄滔（唐代）

五原人走马，昨夜到京师。绣户新夫妇，河梁生别离。

陇花开不艳，羌笛静犹悲。惆怅良哉辅，锵锵立凤池。
寿阳曲·云笼月
马致远（元代）

云笼月，风弄铁，两般儿助人凄切。剔银灯欲将心事写，长吁气一声吹灭。
似臧伯通
陈著（宋代）

玉守鱼符委任隆，规模新处见新功。
来从北斗光躔下，坐治南新紫翠中。
载路政声如药石，契天心画在屏风。
深深到底清相映，一派碑潭水最公。
以长歌意无极好为老夫听为韵奉别沔鄂亲友
姜夔（宋代）

中郎逝千霜，曲高复谁为。
庞翁趣无弦，郑伯功斩鼻。
春风桃花溪，寒渌绕苍翠。
何当从两君，放浪讨幽事。
次韵子咏弟见寄
李洪（宋代）

春残逆旅赋归欤，桂玉囊空欲趁虚。
懒效梁鸿五噫曲，未逢黄石一编书。
刺漫屡簉门行马，志拙宁堪鼎拄车。
数亩荒田临霅水，好披龙具去携锄。
马厂
言敦源（清代）

蘋波初汎木兰艭，春水船儿打桨双。最好日斜风力足，女墙帆影落晴窗。
秋来益觉顽健时一出游意中甚适杂赋五字十首 其八
陆游（宋代）

寓世年虽往，安心疾已平。每思丹灶冷，宜觉世缘轻。

布被鸡催晓，蓬窗鹊噪晴。呼儿净洗砚，书帖寄青城。
题张良归山图
王恭（明代）

抽却朝簪别汉家，赤松相候在烟霞。如今悟得全身计，不似从前博浪沙。
醉春风
薛逢（唐代）

去年春似今年春，依旧野花愁杀人。犍为县里古城上，

开是好花飞是尘。戏蝶狂蜂相往返，一枝花上声千万。

时节先从暖处开，北枝未发南枝晚。江城太守须髯苍，

忽然置酒开华堂。歌儿舞女亦随后，暂醉始知天地长。

顷年曾作东周掾，同舍寻春屡开宴。斗门亭上柳如丝，

洛水桥边月如练。洛阳风俗不禁街，骑马夜归香满怀。

坐客争吟云碧句，美人醉赠珊瑚钗。日往月来何草草，

今年又校三年老。槽中骏马不能骑，惆怅落花开满道。

为报时人知不知，看花对酒定无疑。君看野外孤坟下，

石羊石马是谁家？
荷花
王月浦（宋代）

雨馀无事倚阑干，媚水荷花粉未乾。
十万琼珠天不惜，绿盘擎出与人看。
身世
曹家达（清代）

栗里陶元亮，辽东管幼安。每怀身世感，修到古人难。

独处岁时改，野行天地宽。澄清有奢祝，所得是汍澜。
芍药
孔武仲（宋代）

楼上看红药，都城值晚春。风葩低永昼，露脸泣芳晨。

忆昨淮南客，曾为诗社人。轻明是楼子，閒澹有天真。

此地虽都会，兹花莫等伦。维扬不复梦，羸马禁城尘。
送韩温父
晃冲之（宋代）

东风未晓放船行，卧唱阳关出渭城。
老去与人浑惜别，不知何处可忘情。
闻蝉寄友人（一作李端诗）
郎士元（唐代）

昨日始闻莺，今朝蝉又鸣。朱颜向华发，定是几年程。

故国白云远，闲居青草生。因垂数行泪，书寄十年兄。
赠丘郎中
姚合（唐代）

绕篱栽杏种黄精，晓侍炉烟暮出城。

万事将身求总易，学君难得是长生。
雪浪阁二首 其一
赵蕃（宋代）

木末阑干渺未平，泊舟石径得深行。舟行不见江流阔，一上凭高觉快生。
长歌续短歌
刘基（明代）

短歌调促情苦悲，长歌引愁无绝期。
短声欲尽长声续，似是荆山人泣玉。
悲哉荆山泣玉人，但知贵玉不贵身。
纵令哭尽歌堪听，何异春花委路尘。
古称悲歌可当哭，伤心如中金石镞。
更不必听蔡琰笳，又不必听渐离筑。
长歌飘扬彻九天，短歌呜咽入九泉。
徒言歌哭两情异，谁知歌声尤可怜。
寒食风雨呈林正甫
虞俦（宋代）

不住风和雨，思归日似年。
他乡寒食泪，深院落花天。
午枕飞蝴蝶，春山叫杜鹃。
有谁怜赵壹，肮脏倚门边。
奉和曾宪长瑞鹤诗三首 其一
符锡（明代）

鉴悬廉访一尘空，生意何妨到羽虫。台沼忽惊雏鸐异，朝阳争睹凤毛同。

新诗价长连城璧，瑞应期还太古风。合与芝亭并传胜，平分秋色老梧桐。
三妇诗
权德舆（唐代）

大妇刺绣文，中妇缝罗裙。小妇无所作，娇歌遏行云。

丈人且安坐，金炉香正薰。
辞主人绝句四首。放鹤
齐己（唐代）

华亭来复去芝田，丹顶霜毛性可怜。

纵与乘轩终误主，不如还放却辽天。
雪竹白头翁横披
宋褧（元代）

琅玕袅袅碧云空，雪缀斜梢倚北风。丹凤不来年岁晚，一枝聊借白头翁。
识舟亭一首
刘一止（宋代）

渺渺归帆江北渚，脉脉相望那得语。舟中贾客婵娟女，朝乐潇湘暮荆楚。

我欲招之问计然，浮名唾去如飘烟。买鱼沽酒啸俦侣，槌鼓弄笛凋残年。
赠僧某
李龏（金朝）

曾见升坛落发时，伽黎衣冷影离离。少年同队修禅者，秋水莲中玉一枝。
李夔州挽章 其一
释居简（宋代）

防拓西南重，皇华赋咏优。忍将忧国泪，来作听猿愁。

瘴扫乌蛮俗，吟残白帝秋。脩名磨不得，三峡自东流。
题九灵山房图（戴叔能读书处，时避地明州）
爱理沙（元代）

梦里家山十载迟，丹青只尺是耶非？墨池新水春还满，书
阁浮云晚更飞。
张翰见几先引去，管宁避乱久忘归。
人生若解幽栖意，处处林丘有蕨薇。
解任上马太守 其三
王粹（明代）

六十功名叹劫灰，岁时人事两相催。思归梓里心如醉，忆别黄堂首重回。

圣世自知容懒散，清时谁谓弃庸才。关心争似忘机好，归去榕阴卧钓台。
冬夜宴梁十三厅
戎昱（唐代）

故人能爱客，秉烛会吾曹。家为朋徒罄，心缘翰墨劳。

夜寒销腊酒，霜冷重绨袍。醉卧西窗下，时闻雁响高。
杏花
申时行（明代）

上林佳处午桥边，半染赪霞半著烟。记得曲江春日里，一枝曾占百花先。
泊橛涧观渡
梅尧臣（宋代）

隔岸呼舟楫，临河立马牛。
解鞍沙上憩，沉网渚间收。
残日衔沙尾，孤帆落戍头。
莫愁暄作雨，晚水白烟浮。
酬和知府李殿院见访之什往来不休因成四首
魏野（宋代）

虽喜乘骢到水村，却愁诗敌势难亲。
平生未竖降旗客，临老将难弃甲人。
豸角勇抚心害物，鸡皮怯有汗沾巾。
数篇勉和情枯竭，潦倒词锋息战尘。
次韵陈可复见赠
周孚（宋代）

二年穷谷斸黄精，两见骚人赋落英。万事吾今负初愿，百年君亦厌虚名。

花开花落春还夏，窗暗窗明雨又晴。莫读离骚但饮酒，从来前辈戒秋声。
湖心亭看雪
张岱（明代）

崇祯五年十二月，余住西湖。大雪三日，湖中人鸟声俱绝。是日更定矣，余拏一小舟，拥毳衣炉火，独往湖心亭看雪。雾凇沆砀，天与云与山与水，上下一白。湖上影子，惟长堤一痕、湖心亭一点、与余舟一芥、舟中人两三粒而已。(余拏 一作：余挐)

到亭上，有两人铺毡对坐，一童子烧酒炉正沸。见余大喜曰：“湖中焉得更有此人！”拉余同饮。余强饮三大白而别。问其姓氏，是金陵人，客此。及下船，舟子喃喃曰：“莫说相公痴，更有痴似相公者。”
朝中措
辛弃疾（宋代）

绿萍池沼絮飞忙。花入蜜脾香。长怪春归何处，谁知个里迷藏。

长云剩雨，些儿意思，直恁思量。不是莺声惊觉，梦中啼损红妆。
村居五首 其一
马定国（金朝）

溪头梅是去年花，閒日初长径竹斜。向晚孤烟三十里，不知樵唱落谁家。
桥头溪
梁楠（明代）

巨浸沧茫碧海东，彩虹秋挂水连空。何烦驱石誇秦迹，自有中流砥柱雄。
句 其四
李邴（宋代）

涨海声中万状国商。
又各赠一绝 郑逊志
王十朋（宋代）

灯火相亲臭味同，来何太晚去匆匆。未曾箴我膏肓失，堪叹康成道已东。
简雪窗董寺丞
郑清之（宋代）

圣贤事业在心槃，禹稷颜回岂异观。
世故波澜同起灭，姓名千古要清寒。
致斋雨中寄王彦祖 其二
刘攽（宋代）

细草幽花七月天，曲沟丛石乱鸣泉。斋居三日遗尘事，梦寂神凝亦自然。
集灵台·其一
张祜（唐代）

日光斜照集灵台，红树花迎晓露开。
昨夜上皇新授箓，太真含笑入帘来。
西江月·我笑牛郎织女
陈东（宋代）

我笑牛郎织女，一年一度相逢。

欢情尽逐晓云空。愁损舞鸾歌欢。

牛女而今笑我，七年独卧西风。

西风还解过江东。为报佳期入梦。
宝泉寺送李益端公归邠宁幕
卢纶（唐代）

参差岩障东，云日晃龙宫。石净非因雨，松凉不为风。

恋泉将鹤并，偷果与猿同。眼界尘虽染，心源蔽已通。

莲花国何限，贝叶字无穷。早晚登麟阁，慈门欲付公。
经故明静师支离堂
强至（宋代）

支公昔讲支离学，堂上无容坐客毡。
往日衣冠今尚否，经春几席自萧然。
谈间精义门人记，身后清风嗣子传。
一纪宦游寻旧社，空将感涕洒尘编。
春怀
卫宗武（宋代）

时来桃李妍，春风乃知已。
时去桃李萎，春华俱梦寐。
芳菲气不齐，一一理犹是。
何如松与柏，无荣亦无悴。
浮生寄旅亭，万事若流水。
富贵等空花，灭没无足纪。
身前苟遗臭，身后乌可洗。
我愿为松柏，不愿为桃李。
长保午岁姿，盘要涧阿底。
感旧绝句七首 其三
陆游（宋代）

南市夜夜上元灯，西郊日日是清明。青毡犊车碾花去，黄金马鞭穿柳行。
和杨仲轲春难度
文同（宋代）

春难度。池浮花，
墙拥絮。枕书睡，
树阴午。日长几何万尺许。
春难度。
竹下晓吟
释文珦（宋代）

竹下坐清晓，露气沾裳衣。楼钟发清响，山月耿馀辉。

心静息欲无，渺与万物违。庄周苦未达，梦作蝴蝶飞。
挽赵秋晓
梅时举（宋代）

自古诗人仕不高，伟人底事占诗豪。
同年亲友俱三釜，半壁天倾空二毫。
守我冷官巾与屦，任他巧宦带而袍。
一篇覆瓿生光焰，地下修文想和陶。
偶然作六首 其六
王维（唐代）

老来懒赋诗，惟有老相随。宿世谬词客，前身应画师。

不能舍馀习，偶被世人知。名字本皆是，此心还不知。
习家池诗
李廌（宋代）

言登岘椒亭，南望高阳池。
习君汉彻侯，种鱼千石陂。
川光涵翠阜，倒影媚清漪。
伊昔典午世，山公已游嬉。
子孙安在哉，独乐宁可期。
萧萧宰上木，长风荡余悲。
送临武雷令 其一
张栻（宋代）

诏举循良吏，时资抚字功。人情平易看，治道古今同。

绿野新耕盛，潢池旧习空。便应君课最，名姓御屏中。
题攸县曾荣宗梦云图
夏原吉（明代）

麟峰峭拔撑青旻，峰头缥缈多白云。有人结屋在其下，读书乐道期娱亲。

一朝荐达登膴仕，远别慈闱千万里。朝朝暮暮不能忘，企仰云峰痛心髓。

痛心遂尔劳梦魂，飞扬忽与云相亲。飘飘远至慈闱下，欢欣拜舞娱亲身。

吁嗟云兮本虚物，磅礴轮囷多变复。思亲孝子今梦之，无乃人心与云触。

云无心，有舒卷，人有心，无近远。无心有心一梦中，孝感谁云不昭显。

君不见狄梁公，太行当日情何浓。彼云在望子在梦，寥寥千载还同风。

顾予薄劣亦人子，堂上萱亲发银似。如今远作宦游人，感此中情宁有已。

惟虑忠孝难两全，养亲弗若荣亲贤。愿君步武青云上，白云虽远终得与子相周旋。
减字木兰花（再和）
李曾伯（宋代）

如何则可。我亦不知其谓我。隐几焚香。对酒一壶书一床。

知仁几过。浑沌翻怜谁凿破。寄傲南窗。堪羡渊明滋味长。
偈颂一百零二首 其九十四
释绍昙（宋代）

南宕湖边，天台山上。踏断石桥，绝人来往，难透无过者。

一关望崖，多少空惆怅。握不成拳，伸不成掌。活语翻成死款招，谩说藕丝牵玉象。
寄长沙燕守度
郑獬（宋代）

魏都南馆相逢日，闹向春风倒一尊。
连夜花开驻归骑，即时席一插降旛。
云藏梦泽烟蒲老，秋卷湘江雪浪翻。
闻道玉厨新酿熟，莫将馀沥酹潺湲。
寄王尊师
陈允平（宋代）

彩云缭绕七香车，洞里神仙炼紫霞。
华表鹤归春寂寂，东风吹尽碧桃花。
张先生(并序)
苏轼（宋代）

先生不知其名，黄州故县人，本姓卢，为张氏所养。阳狂垢污，寒暑不能侵，常独行市中，夜或不知其所止。往来者欲见之，多不能致，余试使人召之，欣然而来。既至，立而不言，与之言不应，使之坐不可，但俯仰熟视传舍堂中，久之而去。夫孰非传舍者，是中竟何有乎？然余以有思惟心追蹑其意，盖未得也。

熟视空堂竟不言，故应知我未天全。
肯来传舍人皆说，能致先生子亦贤。
脱屣不妨眠粪屋，流澌争看浴冰川。
士廉岂识桃椎妙，妄意称量未必然。
玉女摇仙佩
朱雍（宋代）

灰飞嶰谷，佩解江干，庾岭寒轻梅瘦。水面吞蟾，山光暗斗。物色盈枝依旧。凭暖危阑久。有清香旖旎，却沾襟袖。赋情□、窥人艳冷，更是殷勤，忍重回首。谁知道，春归院落，缤纷雪飞鸳＿。

须谢化机爱惜，碎璧铺酥，肯把飞英僝僽。念念瑶珂，乘飙烟浦，送别犹携纤手。馥郁盈芳酒。临妆罢、一点眉峰伤皱。又只恐、□收梦断，管凄风怨，晓催银漏。残金兽。参横月堕归时候。
天爵山
张舜民（宋代）

耕者志於食，否则馁继之。
学者志於道，一为好爵縻。
本自不营志，间或与志期。
朝日入而处，暮日仰而思。
浮云蔽蔀屋，见前当自知。
舟次丹阳
顾翰（清代）

不须悲远别，风好挂帆行。山色青将断，江潮白渐生。

荒烟葛洪井，落日吕蒙城。泚笔书游记，离家第二程。
竹马
刁麟游（宋代）

小儿骑竹作骅骝，犹是东西意未休。我已童心无一在，十年浑付水东流。
句
谌祜（宋代）

中原一发天涯梦，元佑孤臣海外归。
九日曲江
杜甫（唐代）

缀席茱萸好，浮舟菡萏衰。
季秋时欲半，九日意兼悲。
江水清源曲，荆门此路疑。
晚来高兴尽，摇荡菊花期。
端午贴子词·皇帝阁六首
周麟之（宋代）

祝网汤仁布，垂裳舜德敷。
五兵浑不用，安事赤灵符。
减字木兰花
黄庭坚（宋代）

苍崖万仞。下有奔雷千百阵。自古危哉。谁遣西园漝麽来。

猿啼云杪。破梦一声巫峡晓。苦唤悉生。不是西园作麽平。
题东坡儋耳书西江月
释善珍（宋代）

儋州秃鬓翁，老气凌汗漫。
金銮岭海等游戏，尽倒银河洗忧患。
山村荷瓢感慨欹，买酒独赏春梦婆。
酒酣忽转商声急，龙君悲咤波臣泣，
锦瑟无端弦五十。
汤西楼新居
释元肇（宋代）

闻君移住处，相近太平坊。旧日同吟侣，新来认草堂。

避喧犹未可，在陋亦何妨。只有西楼月，清光不改常。
张平叔家丝糕
晁说之（宋代）

君家丝糕何处丝，三月晴天荡漾时。
茧头越女缲不得，却烦素漾与晨炊。
客子千头万绪苦，方寸五紽谁得知。
与王郎夜饮井水
苏轼（宋代）

吴兴六月水泉温，千顷荷花聚暗蚊。
此井独能深一丈，源龙如故亦如君。
依韵和青州程给事见寄
陆佃（宋代）

出守东州异故园，临岐花鸟共无言。度关有客占云气，夐野何人肖梦魂。

兰辟白蟫书殿秘，茅分青土社壝尊。相望几直蓬莱宿，灯影寒笼月满轩。
野水横舟
释道璨（宋代）

望之一叶轻，即之万钧重。
天风吹不去，世波摇不动。
送尽千帆飞，济川已无梦。
月冷蘋花秋，此兴白鸥共。
绝句三首
张耒（宋代）

照水轻明杨柳芽，隔林相映占巢鸦。
东风香草城边路，到处人家尽是花。
山庄雅集次雪湖韵兼柬龙山太宰二首 其一
谢迁（明代）

胜赏如今不偶逢，东南具美自天钟。童迎客惯门常扫，屐到山深径亦从。

频遇好花开笑口，缓寻芳草憩閒踪。豪来更诧身强健，同上栖云第一峰。
病中作
陆游（宋代）

浮世寄酣枕，劳生居漏船。
已悲身老大，更著病沈绵。
亲旧动千里，欢娱无百年。
床头周易在，端拟绝韦编。
送缪啸仙出都四首 其一
吴曾徯（清代）

不忍离君忍送君，归心我亦逐飞云。燕歌慷慨千觞劝，鸿影东西一霎分。

等是穷途伤阮籍，更谁直谏重刘蕡。生涯潦倒知何极，只合从今笔砚焚。
梦平山
方岳（宋代）

击楫涛江二十春，平生踪迹已成陈。
秋城一别芙蓉老，夜柝几番杨柳新。
社燕欲归仍择木，佛霾不死每惊尘。
如闻露布今三捷，莫遣天骄返只轮。
赠陈符宝去非
张嵲（宋代）

大雅久不作，此风日萧条。
纷纷世上见，啁啾乱鸣蜩。
唯公妙句法，字字陵风骚。
如鼓清庙弦，听者无淫滔。
癯瘦藏具美，和平蓄余豪。
思苦理自寄，志深言益高。
顾我吟风苦，知公心力劳。
世无杜陵老，谁知何水曹。
柳韦傥可作，论诗应定交。
两头纤纤 其四
孔平仲（宋代）

两头纤纤柳叶书，半白半黑鹭间乌。腷腷膊膊失水鱼，磊磊落落大丈夫。
题方寺丞西重山瀑布泥
刘克庄（宋代）

与客穷源上尽山，林霏初卷岭泥乾。
似嫌甲第施朱戟，别筑茅泥俯碧湍。
龙怒岂容缘磴汲，雹寒不敢近崖看。
平生粗有登临胆，今日凭高立未安。
元夕龟藏夜坐
舒岳祥（宋代）

冷火寒斋酒一樽，黄柑分遗及诸孙。
菜园罗帛灯千眼，说著承平暗断魂。
醉桃源 题桃花晓妆图
梁鼎芬（清代）

碧霞一抹早莺啼。昨宵侬睡迟。春寒帘底唤添衣。

鹦哥催侍儿。

红颊浅，翠鬟垂。钿奁初罢时。无聊行过竹边篱。折花三两枝。
曲江秋
杨无咎（宋代）

前山雨歇。爱竹树低阴，轩窗无热。珠箔半垂，清风细绕，萧萧吹热发。珍簟粲枕设。珊瑚瘦，琉璃滑。永日欹枕，知谁是伴，旧书重揭。

清绝。轻云淡月。梦同泛、沧波万叠。杯盘狼藉处，相扶就枕，欢笑歌翻雪。转棹小溪湾，人家灯火断明灭。正携手，无端惊回，槛外数声鶗鴂。
宿第四铺
张耒（宋代）

系缆寒沙伤客情，秋云不动夜阴生。
萧萧两岸黄榆叶，解报三更雨到声。
春意
李纲（宋代）

春鸟窥绿窗，踏落庭前花。美人为之笑，鬓脚风中斜。

不惜花踏残，只愁鸟惊去。姹娅背人飞，林深无觅处。
陪李仲辅昆仲宿惠山寺
张元干（宋代）

苍山崷崒中，殿古起野色。
仰空象纬高，抚事戎马隔。
三子俱人豪，语默有典则。
安知今夕游，值此老宾客。
危言惊鬼神，怀旧痛京国。
寄书白帝城，问道屈原宅。
三春闻竹枝，万里共悽恻。
风来松柏悲，月落世界黑。
相看炯不寐，袖手了无策。
去去更酌泉，吾生易南北。
秋江晚渡图
牟巘（宋代）

晚来江上鲤鱼风，十里青山一望中。自是欲归人意急，等閒付与济川功。
和同赏梨花
强至（宋代）

绀园几顷白云英，似觉漫天玉气腾。
句引春风香阵阵，侵凌夜月粉层层。
时间冷艳尤难识，世上妖葩各有朋。
每岁旋来张翠帐，芳庭同赏忆吴僧。
西山道中与友人别
程敏政（明代）

圣恩容纳禄，随地可寻春。东道非生客，西山似故人。

竹贪文字饮，萍笑宰官身。别后遥相忆，诗邮托雁频。
霅上宴别
许浑（唐代）

山断水茫茫，洛人西路长。笙歌留远棹，风雨寄华堂。

红壁耿秋烛，翠帘凝晓香。谁堪从此去，云树满陵阳。
李光祖自了翁法窟来访余于钟山留十日方知鼻孔大头向下既行作六首送之 其六
释德洪（宋代）

履稀瘦处却知肥，间物须防狱治之。虎穴魔宫同止住，寒灰枯木是男儿。
平山堂寄欧阳公
王令（宋代）

废苑繁华未可寻，孤城西北路嶔崟。
檐边月过峰峦顶，柱下云嶔草树阴。
宾客日随千骑乐，管弦风入万家深。
知公白玉堂中梦，未负当时壮观心。
句
赵企（宋代）

愁从竹叶杯中去，老向菱花镜里来。
用黄子益韵二首
裘万顷（宋代）

青衫日日困尘沙，安用浮名与世夸。
已过半生真似梦，未荒三径且还家。
恨无沈水纡香穗，喜有寒泉瀹茗花。
袖却西归遮日手，园林幽处看桑麻。
苦热
李流谦（宋代）

祝融职司南，凭宠不遗力。
呀呀三足禽，败羽悬枯腊。
釜鬵糜碎鳞，无地此身着。
楚炬方烘秦，湯征未自毫。
梦想千丈冰，快踏赤两脚。
少憩修竹林，泉水鸣{左浖右虎}{左浖右虎}。
岸巾对飒爽，污垢亦小濯。
蒯通据鼎耳，反唇乃幸脱。
叩头祝西风，驾言马可秣。
危喘已强支，旦夕恐不续。
俗情傲寒灰，赴热犬争骨。
灼肌岂暇顾，甘作蛾殒烛。
君看孟尝客，乃笑翟公雀。
呼儿进胡床，佳月可人白。
一醉无渭泾，举盏新酒滑。
圆觉顽空觉讲主真赞二首
释普济（宋代）

头鬅鬙，眼乖角。
得天台之奥旨，继永嘉之先觉。
执文字见，离文字缚。
说大义则四座风生，徵异解则百川潮落。
昭昭乎教苑之祥麟，昂昂乎鸡群野鹤。
虽正席四处不足畅其设施，然分座五山亦不负其所学。
是为广智九世之孙，啸岩一枝不致寥寞者矣。
寄钱翼之
宋无（元代）

作赋拟相如，何人诵子虚。
琴弹中散操，扇玩中军书。
北痒青云近，南冠白发流。
烦君傅遗逸，著我人樵渔。
答王拙见寄：王字闲叟
贺铸（宋代）

好在金陵王隐君，尺书忽与我相闻。
蓴鲈久负秋风约，猿鹤终相旧日群。
横笛卧吹南浦月，杖藜笑度北山云。
六朝陈迹何须问，一曲沧浪酒十分。
邻园晚步
周端臣（宋代）

忽然杨柳几丝风，零落桃花数片红。
满面好春吟不得，一园蝴蝶过墙东。
次韵伯远食杨梅十五韵
周紫芝（宋代）

徐侯嗜吴梅，健啖殊未阑。喜气入新诗，脱手如弹丸。

遥想苍玉枝，尚带白露漙。日食三百颗，语客疑诞谩。

何妨携束书，常作东南官。掇彼南山粲，奉君一酌欢。

南山有佳树，采采何时殚。恨我无报章，上可追建安。

谁知丹砂粒，亦满黄金盘。回甘似蔗境，嚼齿馀诗酸。

安得移此种，飞舟下惊湍。红园夺朝霞，翠密回翔鸾。

大胜万里来，日晒中枯乾。归期渺何许，且复同甘餐。

调冰渍崖蜜，却暑资微寒。
山乡
洪咨夔（宋代）

石田硗确万山隈，逢春荒年更可哀。
尽日几人担米上，长年何可得钱来。
扣门强贷刑难逭，闭户清饥死又催。
不是乾坤刍狗汝，要令个个学颜回。
题永嘉黄仲炎文卷二首
刘克庄（宋代）

龙泉笔绝文章熄，此作居然可贵珍。
激处翻嫌董生缓，新来却笑退之陈。
假令覆瓿无知者，尚可藏山待后人。
外物区区均粪土，祝君爱取不赀身。
方干故居
杨杰（宋代）

千载富春渚，先生家独存。元英播寰宇，丹桂付儿孙。

文正重高节，子陵同享尊。泊舟明月夜，重为吊吟魂。
平吴后三月三日从华林园作诗
程咸（魏晋）

皇帝升龙舟，待幄十二人。天吴奏安流，水伯卫帝津。
奉同公直圮老过应夫石友斋
张元干（宋代）

王郎胸次郁峥嵘，凿牖开轩不浪名。
疾世政须论石友，绝交今已见方兄。
我曹自笑真同病，吾道谁当为主盟。
但得此心如此老，故人宁复负平生。
安成道中作六首 其四
刘弇（宋代）

愚智纷纷同一朽，剪断愁根莫如酒，谁是瓢赍不离手。

但令秋秫登我场，不应它日羞牛后。
幽居
陆游（宋代）

种菜三四畦，畜豚七八个，永言给宾祭，且复课慵惰。
霜清黄犊健，土润小雨过，冬耕不可失，努力勿安卧。
闺中词
严羽（宋代）

良人西去击狂胡，妾在闺中对影居。万里长看天外月，一生空得梦中书。
咸阳怀古
刘沧（唐代）

经过此地无穷事，一望凄然感废兴。
渭水故都秦二世，咸原秋草汉诸陵。
天空绝塞闻边雁，叶尽孤村见夜灯。
风景苍苍多少恨，寒山半出白云层。
资中早春
羊士谔（唐代）

一雨东风晚，山莺独报春。淹留巫峡梦，惆怅洛阳人。

柳意笼丹槛，梅香覆锦茵。年华行可惜，瑶瑟莫生尘。
真珠龙柏
宋祁（宋代）

彼美夜光喻，益之新甫名。
纍纍云际艳，皎皎月中英。
勿诮素为绚，相期隆德声。
次宋省斋九月十日
杨公远（宋代）

恰说重阳又罢休，奈何乌兔去悠悠。
可怜节后人心别，未信花前蝶意愁。
病里不禁三盏酒，客中虚负一年秋。
来年昨日登高兴，强健还能痛饮不。
千手眼大悲偈
宗泽（宋代）

千手一手用，千眼一眼观。
用观无差殊，何必许多般。
夏日招同毛子霞徐臞庵周金山赵双白张研铭汉度董苍水沈雪峰诸子集用双白韵
王广心（清代）

掉臂兵戈际，如君行路难。江山同放逐，歌哭互悲欢。

市迹寻梅尉，乡心梦橘官。一身天地窄，只是酒乡宽。
朱丞相赴宣州四十韵
葛立方（宋代）

天佑於皇宋，时生柱石贤。
余光承祖祢，秀气禀山川。
应物心如水，临机直似弦。
孔书穷竹简，羲易玩韦编。
记问诸儒竦，声华六合传。
虎闱书考异，蟾窟姓名先。
文卷惊严助，经师拜郑虔。
刊仇饱黄卷，迁擢冠青钱。
稠叠膺神恉，澄清出使旜。
陪都佐留钥，东道握兵权。
惨淡胡尘暗，低回汉节坚。
肃陈鹅鹳列，坐困犬羊膻。
潜拔淮阴帜，争加祖逖鞭。
力遮江国路，坐沮逆陲烟。
气概青云上，忠诚紫盖边。
龙飞逢履位，蛇辅喜差肩。
遭际风云会，寅缘雨露偏。
紫荷跻法从，碧落耀卿联。
揆事符中扆，论文动细毡。
北扉领浴殿，夜直履花砖。
将略惊颇牧，纷言粲许燕。
覆袍分蜀锦，归烛烂金莲。
左辖精搜选，中原付斡旋。
凤池邦本正，虎帐国威全。
七校兵屯壮，三吴节制专。
金瓯升揆席，玉铉焕台躔。
治欲追三五，时方会半千。
虱臣惊内变，象阙倏妖缠。
智洗虞渊日，忠扶杞国天。
朝廷终不改，宗杜复安然。
宰路连三入，官荣笑九迁。
和戎频魏绛，遣使屡张骞。
功纪旗常外，忠居令甲前。
两仪归燮理，万化入陶甄。
少戆卑周勃，伤苛小薛宣。
暂迷商野梦，来泛霅溪船。
偃息聊三辅，蕃宣表十连。
敬亭青巀巀，泾水碧涟涟。
衮绣看于迈，锋车伫式遄。
黄麻重拜相，又见中兴年。
谒金门
晏殊（宋代）

秋露坠。滴尽楚兰红泪。往事旧欢何限意。思量如梦寐。

人貌老于前岁。风月宛然无异。座有嘉宾尊有桂。莫辞终夕醉。
灵应宫
范梈（元代）

万花如绣拥青红，梯石棱层见梵宫。一十二时春百刻，日长半在鸟声中。
颂古二十九首 其九
释师体（宋代）

动口生荆棘，移身堕野狐。赵州来斗富，东壁挂葫芦。
烛影摇红 赠高莹蟾
王吉昌（元代）

心冷狙徒，志循教父寻宗祖。上天秘诀始恢弘，冰雪充灵腑。封天庚金土釜。定阴阳、斡旋子午。应时升降，造化希夷，三光明吐。性命相资，地天交泰分宾主。湛然昏默契神功，法像周沙普。此理君休轻侮。莫贪爱、纵心＊矩。一朝功满，三岛同归，名超今古。
姚国秀十咏·东塾
陈普（宋代）

濂溪义安取，新郑与新丰。
所以东塾子，拳拳东塾翁。
夏日田园杂兴
范成大（宋代）

梅子金黄杏子肥，麦花雪白菜花稀。日长篱落无人过，惟有蜻蜓蛱蝶飞。
五月江吴麦秀寒，移秧披絮尚衣单。稻根科斗行如块，田水今年一尺宽。
二麦俱秋斗百钱，田家唤作小丰年。饼炉饭甑无饥色，接到西风熟稻天。
百沸缲汤雪涌波，缲车嘈囋雨鸣蓑。桑姑盆手交相贺，绵茧无多丝茧多。
小妇连宵上绢机，大耆催税急於飞。今年幸甚蚕桑熟，留得黄丝织夏衣。
下田戽水出江流，高垄翻江逆上沟；地势不齐人力尽，丁男长在踏车头。
昼出耘田夜绩麻，村庄儿女各当家。童孙未解供耕织，也傍桑阴学种瓜。
槐叶初匀日气凉，葱葱鼠耳翠成双。三公只得三株看，闲客清阴满北窗。
黄尘行客汗如浆，少住侬家漱井香；借与门前磐石坐，柳阴亭午正风凉。
千顷芙蕖放棹嬉，花深迷路晚忘归。家人暗识船行处，时有惊忙小鸭飞。
采菱辛苦废犁锄，血指流丹鬼质枯。无力买田聊种水，近来湖面亦收租。
蜩螗千万沸斜阳，蛙黾无边聒夜长。不把痴聋相对治，梦魂争得到藜床？
赠史康时二首
李洪（宋代）

霜飚何凄冽，岁晏同漂泊。
男儿志四方，宁久怨落魄。
怀忠思报国，结义重然诺。
死生贫贱间，交情今寂寞。
差观世态浇，未遇所立卓。
英衮卧东山，南极仰衡霍。
复期宇县清，重使混沌凿。
会见官仪修，再卜东邑洛。
否运行当倾，宇宙胜开拓。
他年功名逼，岂但持禁橐。
堂堂苍须眉，形貌画麟阁。
如何决此行，径欲就邱壑。
五十非无闻，斯文犹木铎。
愿保千金躯，百鸟见一鹗。
月边娇（元夕怀旧）
周密（宋代）

酥雨烘晴，早柳盼颦娇，兰芽愁醒。九街月淡，千门夜暖，十里宝醒花影。尘凝步袜，送艳笑、争夸轻俊。笙箫迎晓，翠幕卷、天香宫粉。

少年紫曲疏狂，絮花踪迹，夜蛾心性。戏丛围锦，灯帘转玉，拚却舞勾歌引。前欢谩省。又辇路、东风吹鬓。醺醺倚醉，任夜深春冷。
【双调】庆东原_青田九楼山
乔吉（元代）

青田九楼山舟中作
渺渺山头路，鳞鳞山上田，绕篷窗六曲屏风面。似丹青辋川，是神仙洞天，隔云树人烟，试看玉溪边，恐有桃花片。
八月十七日万寿圣节赐白金文币及镂金万寿福
于慎行（明代）

华渚祥开禁御天，恩光每觉近臣偏。
函加白璧来天上，锦散红云出日边。
裁就灵符华舜旦，镌成宝画记尧年。
衔恩效祝惭无补，金鉴先侍献御筵。
次韵王浚明咏新居木犀
范成大（宋代）

月窟移来有贵名，一帘金碧照东荣。
鼻端入妙睡魔醒，眼底会真诗句生。
日气珑璁无奈醉，露华凌乱不胜清。
君家倾国何时见？淡扫蛾眉捻夕阴。
到常清寺予哲师三绝
王炎（宋代）

扣关解后老支郎，见我丁宁问故乡。
自说病身归不得，花开叶落几凄凉。
边辞 其二
费锡璜（清代）

狭袂轻衣别样妆，美人酌酒劝君尝。琵琶一样清商曲，弹到《凉州》便断肠。
吾爱吾庐
张雨（元代）

吾爱吾庐聊复尔，眼前白石与苍苔。水从林木阴中过，风自房栊曲处来。

薄有馀情归竹素，竟无长物受尘埃。先生闭户成真懒，诗债敲门不厌催。
次韵酬胡元宾
许景衡（宋代）

天地一逆旅，此行适同涂。等是驱驰人，何者为不如。

一念有忻厌，慊然顾赢馀。安得如吾子，不与世俗俱。
秣陵竹枝词四首
文震亨（明代）

尚食宫监往直庐，退闲丞相府中居。
貂珰一样中侍常，三日湖头打饭鱼。
宗人惠四药
郑谷（唐代）

宗人忽惠西山药，四味清新香助茶。

爽得心神便骑鹤，何须烧得白朱砂。
读史四首 其二 齐高帝
敦敏（清代）

新亭白服忆初心，弹指应怜泣汝阴。一自东昏凿金后，萧郎又早进生金。
别莆阳郡斋张文学归建安用后村韵
林希逸（宋代）

君住壶山参请遍，樗翁却似岭松孤。学如禅派求沩仰，师比医宗要扁俞。

到此几尝名谱荔，归欤独忆故家鲈。我惭九曲身遥领，空诵仙经说黍珠。
投杜舍人
薛能（唐代）

床上新诗诏草和，栏边清酒落花多。闲消白日舍人宿，

梦觉紫薇山鸟过。春刻几分添禁漏，夏桐初叶满庭柯。

风骚委地苦无主，此事圣君终若何。
题桃源图
魏了翁（宋代）

伏胜高堂书已出，窦公制氏乐犹传。
鲁生力破秦仪陋，商皓终扶汉鼎颠。
隐者宁无人礼义，武陵独匪我山川。
若将此地为真有，乱我彝伦六百年。
龙雾洲觉海寺次李文溪壁间韵
文天祥（宋代）

阇黎钟后访团蒲，江色漫漫昼欲晡。
一笛梅边何满子，千簑芦欲笔头奴。
急风吹雁还家未，新雨生涛到海无。
本是白鸥随浩荡，野田漂泊不为孤。
和文与可洋州园亭三十咏 荻浦
苏辙（宋代）

离披寒露下，萧索微风触。
摧折有余青，従横未须束。
及第谢恩
吴必达（宋代）

圣朝更化广蒐贤，丹陛遥瞻穆穆天。
历数成年垂统正，精微一穆得心传。
输忠敢罄刘蕡胆，擢第应同李郃肩。
四海尚期王德洽，小臣稽首颂周篇。
昌言见督诗债戏绝句
司马光（宋代）

学馁才贫杼轴劳，逾年避债负诗豪。
倒囊不惜偿虚券，未敌琼瑶旧价高。
潇湘八景 其一 潇湘夜雨
文徵明（明代）

湿云载秋声，万籁集篁竹。江湖白发长，独拥孤蓬宿。
送梅村归三山
胡仲弓（宋代）

独笑坐鞍自课诗，江云雨树两依依。
客怀生怕西风恶，才入秋来便赋归。
袁从道山庐三首
葛绍体（宋代）

人生尽驰骛，忙里换乌兔。
白发忽相侵，红颜若何驻。
岂如向丘壑，味此闲中趣。
鶬鹒啼春风，鸤鸠唤时雨。
因林上笋蕨，晴川下鸥鹭。
好景满眼前，兴来可以赋。
贫贱与富贵，愿言履其素。
李少保挽诗
王炎（宋代）

昭代多诸老，惟公有典刑。
上方思旧弼，天亦畀修龄。
竟委元成笏，俄传有道铭。
只期麟阁上，遗像拜丹青。
放言
王禹偁（宋代）

荣枯祸福转如轮，幽暗难欺有鬼神。
天上若无司报者，世间争向不平人。
夏虫莫怪冰壶色，秋隼休猜月窟身。
吾道斯文如未丧，且凭方寸托穹旻。
瑶瑟怨
王汝玉（明代）

多情莫学泽中兰，有恨莫为江上莲。兰心守死心不改，莲根折断丝犹牵。

君不见天荒地老皆如此，千古湘娥怨湘水。至今血泪洒丛篁，点点香含露痕紫。

涔阳西望烟凄凄，鹧鸪飞入烟中啼。苍梧波杳彩云灭，万里孤光秋月迷。

西风北渚蘋花白，归梦未知身是客。夜弹瑶瑟渡江来，九疑翠黛浓如滴。
和徐树人中丞述怀诗 其三
丁曰健（清代）

迂拙原非军旅才，衔恩扶病又登台。机宜赤崁曾亲授，报称丹忱未敢灰。

望冑三年群志洽，歌铙五月捷音来。近闻全海臻安定，岭上梅花祝嘏开。
念奴娇 丁卯中元作示儿
阳枋（宋代）

白尽蒹葭，衰从蒲柳，我只松筠节。君民尧舜，老翁揩眼勋业。
绍兴祀岳镇海渎四十三首
佚名（隋代）

爰熙嘉坛，揭虔毖祀。
人人沃兴，赞我裸事。
于降于登，以作以止。
莫不肃雍，告灵乡矣。
简陆务观史君编修二首
杨万里（宋代）

闻道云间陆士龙，钓台绝顶啸清风。
却将半掬催诗雨，洒入山村作岁丰。